google/wiki40b huggingface dataset:
Mimagnia

Utseende

En middelsstor, svart trebukk med lysgrå til gule tverrbånd. På beina er lårene oppsvulmede og ofte røde, men kan også være svarte. Antennene er noe lengre enn kroppen. Pronotum har rundede sider uten tenner, vanligvis lyst foran og bak og svart i midten. Dekkvingene er avsmalnende bakover, med tre eller fire lyse tverrbånd. Arten er nokså variabel i fargen, dette kan være årsaken til at den er beskrevet som flere ulike slekter.

Utbredelse

Arten lever på Ny-Caledonia.
Senja Rutebil

Senja Rutebil er et selskap som ble etablert i 1935. Selskapet har kontor i Vangsvik i Tranøy kommune på Senja. Det var brødrene Erling og Johannes Hansen som stiftet selskapet.
Senja Rutebil var et rutebilselskap som startet opp rutebiltrafikk på alle deler av Senja etter hvert som veinettet ble bygd ut. De fleste rutene gikk til og fra Finnsnes på fastlandet.
Selskapet startet med en bil i 1935. Det var en Diamond 7-seter. I 1937 kom første buss, en 18-seter. Bussen kom med båt. Karosseriet ble bygd hos Kaarbøe i Harstad. Den gikk inn i ruta Vangsvik - Svanelvmo - Silsand - Gibostad. Veiene var så dårlig at det var opphold i trafikken vinterstid.
Antall vogner økte fra 32 til 46 i tidsrommet 1970-1975. I 1978 hadde Senja Rutebil 48 helårs ansatte, 34 busser, sju lastebiler og to andre kjøretøyer.
I tillegg til rutekjøring drev Senja Rutebil i mange år langtransport med vogntog, og drev turbusser i inn- og utland. Dessuten drev selskapet verksted i Vangsvik. Nybygg stod ferdig i 1961. Selskapet hadde busser og lastebiler av ulike merker, men Mercedes-Benz har likevel dominert i alle år.
Troms fylkeskommune lyste ut konkurranse om anbud på busstrafikken på Senja i 2009. Senja Rutebil tapte konkurransen og 1. oktober 2010 ble rutetrafikken overtatt av Cominor. Senja Rutebil mistet dermed det meste av sin aktivitet, men drev videre med turbusskjøring og verksted.
John Burgoyne

Liv og virke

Burgoyne, med kallenavnet «Gentleman Johnny», gikk i hæren da han var 15 år gammel. I 1743 rømte han og giftet seg med lady Charlotte Stanley, datter til jarlen av Derby, men måtte snart selge sin kommisjon for å dekke sin gjeld. Etter dette levde han i utlandet i syv år. Lord Derby grep inn og gjeninnsatte Burgoyne ved utbruddet av syvårskrigen, også kalt krigen mot franskmenn og indianere. Han ble kaptein i 1758 og oberstløytnant infanterivakten. Han deltok i 1758-59 i ekspedisjoner mot Frankrikes kyst, og året etter hadde han en sentral rolle i å få introdusert lett kavaleri i British Army. De to regimentene som da ble opprettet ble ledet av Eliott (senere lord Heathfield) og Burgoyne.
Han satt i parlamentet i 1761 for Midhurst, og året etter tjente han som brigadegeneral i Portugal der han vant ære i sin erobring av Valencia d'Alcantara og Vila Velha. Han ble parlamentsmedlem for Preston i 1768, og i de neste årene konsentrerte han seg hovedsakelig med sine parlamentære plikter hvor han utmerket seg med sin ærlighet og for sine angrep på lord Clive. Samtidig brukte han mye av sin tid på kunst, drama og gambling. Hans første skuespill, The Maid of the Oaks, ble produsert av David Garrick i 1775.
I hæren ble han generalmajor etter at hadde overbevist kong Georg III om Guy Carletons mangler og tatt hans plass. Ved utbruddet av den amerikanske uavhengighetskrigen, ble han utnevnt til en kommando. Han var 1777 i ledelsen for den britiske forsterkningen som skulle invadere koloniene fra Canada. I denne katastrofale ekspedisjonen erobret han Fort Ticonderoga (som han ble belønnet for ved å bli forfremmet til generalløytnant) og Fort Edward, men da han rykket videre, ble han avskåret fra sine kommunikasjonslinjer til Canada og omringet av en overlegen styrke ledet av Horatio Gates i slaget ved Saratoga. 17. oktober 1777 la hans 5800 menn ned sine våpen. Suksessen var den største kolonistene så langt hadde oppnådd og viste seg å være et vendepunkt i krigen. Skuffelsen over Burgoyne var stor i England. Han returnerte umiddelbart for å forsvare sine handlinger og krevde, men fikk aldri, en rettssak. Han ble fratatt sitt regiment og guvernørembetet han hadde.
Men da hans politiske venner overtok makten i 1782, fikk han tilbake sin grad og gjort til øverstkommanderende i Irland og rådgiver i det kongelige råd. Etter at Rockingham-regjeringen falt i 1783, trakk Burgoyne seg mer og mer tilbake til privatlivet. Han siste offentlige handling, var hans deltagelse i riksretten til Warren Hastings.
I sine senere år var han først og fremst opptatt med sine litterære verk. Hans komedie, The Heiress, som dukket opp i 1786, gikk gjennom ti utgaver i løpet av ett år og ble oversatt til syv språk. Han døde 4. august 1792. General Burgoyne som mistet sin kone i juni 1776 under hans fravær i Canada, hadde flere barn (født mellom 1782 og 1788) med Susan Caulfield, en operasangerinne. En av hans sønner var feltmarskalk sir John Fox Burgoyne.
Han ble lagt til hvile i Westminster Abbey.
William Collum

Biografi

Collum ble tildelt sine første kamper i Scottish Football League i november 2004, og dømte sin første kamp i Scottish Premier League i april 2006. Hans første europacupkamp kom den 25. juni 2006, da han dømte første kvalifiseringsrunde av UEFA Intertoto Cup mellom Kalmar FF og JK Narva Trans (2–0). Han har siden dømt flere kvalifiseringskamper og gruppespillkamper både i Europaligaen (2006/2007, 2007/2008, 2008/2009, 2009/2010, 2010/2011 med kvartfinale) og Mesterligaen (2007/2008, 2008/2009, 2009/2010, 2010/2011, 2011/2012 og 2012/2013).
Internasjonalt ble Collum tildelt kamper under EM-kvalifiseringsspill for U-17 i 2006, for U-19 (2007 og 2008), for U-21 (2007, 2009 og 2011) samt under verdensmesterskapet for U-20 i 2011. Hans første seniorkamp på internasjonalt nivå kom den 17. oktober 2007, da han dømte Andorra mot Estland under kvalifisering til EM i fotball 2008, gruppe E (0–2). Han har siden dømt kamper både under kvalifisering til EM i fotball 2012 og kvalifisering til VM i fotball 2014.
Den 24. oktober 2010 ble Collum tildelt sin første Old Firm-kamp på Celtic Park, hvor han etter kampen mottok dødstrusler rettet mot seg og sin familie. Den 11. juni 2012 ble det annonsert at Collum hadde blitt valgt ut til nivået FIFAs elitedommere, hvor han sammen med landsmannen Craig Thomson ble en av 24 dommere på listen over verdens mest anerkjente fotballdommere.
Bryting under Middelhavslekene 1951

Bryting under Middelhavslekene 1951. Bryting var en av tretten sporter under de første Middelhavslekene som ble arrangert i Alexandria i Egypt i perioden 5. oktober til 20. oktober 1951. Det ble konkurrert i åtte vektklasser i gresk-romersk stil og åtte vektklasser i fristil, kun for menn. Tyrkia ble beste nasjon med åtte gullmedaljer foran Egypt og Italia med fire hver.
Dalaröbryggan

Dalaröbryggan ligger ved Baggensfjärden i Saltsjöbaden, ikke langt fra Saltsjöbadens nåværende jernbanestasjon og Grand Hotel Saltsjöbaden. Dalaröbryggan var en stasjon på Saltsjöbanan som eksisterte mellom 1893 og fram til 1960-tallet. Bryggen ble trafikkert av Waxholmsbolaget og andre skjærgårdsbåter hele året.
Dalaröbryggan var opprinnelig endeholdeplassen på Saltsjöbanan og hadde et stasjonshus. Området har fortsatt en oppstillingsplass for gods. Stasjonen mistet sin betydning da Saltsjöbaden stasjon ble flyttet mot nordøst i 1947 og slik kom nærmere bryggen. Avstanden ble for kort til å opprettholde stasjonen. Også godstrafikken til bryggen opphørte på 1960-tallet.
Sidesporet ned til stasjonen eksisterte helt fram til 1976 på linjekartene i personvognene. Skinnegangen eksisterte som et sidespor med stoppbukk ned til den tidligere endeholdeplassen fram til 2004, da den ble revet opp i forbindelse med bygging av nye bolighus.
Bodil Udsen

Biografi

Hun tok artium ved Rysensteen Gymnasium i 1944, men fikk aldri noen riktig teaterutdannelse. Da hun var ferdig med gymnasiet, søkte hun seg inn på Det kongelige Teaters elevskole i en alder av bare 19 år, men ble kastet ut etter et år uten noen egentlig grunn. Derfor begynte hun innenfor kontorfaget og i slutten av 1940-tallet var hun med i Studenterrevyen. I 1950 kom hun til ABC Teatret, hvor hun fikk en del roller i revyene. Siden gikk det slag i slag, og hun fikk blant annet en Robert for hovedrollen i Min Farmors Hus. Tre ganger har Udsen været gift. Først med Kaj Marius Bruun, senere 10 år med Ole Holger Krøyer og sist med Jens Therkildsen, som døde i 1999. Hun er også ridder av Dannebrogordenen.

Teatret

Bodil Udsen var også kjent på teatret, hvor hun har medvirket i en lang rekke revyer, men også i mere «seriøse» roller, blant annet tittelrollen i Medea og Alice i Strindbergs Dødedansen. Hennes største teaterprestasjon var nok i monologen Gertrude Stein både på Aalborg Teater i 1981 og seinere på Betty Nansen Teatret. Her spilte hun en jødisk-amerikansk forfatter i Paris, som kjempet mot alle odds.
Bodil Udsen må betraktes som en av de største kvinnelige personligheter innenfor dansk teater og film på 1900-tallet.
Šihččajávri

Meteorologisk stasjon

Manuelt betjent stasjon som avleser instrumentelle målinger av lufttrykk, temperatur, fuktighet, vind, nedbør og snødybde samt gir vurdering av skykarakteristikker, synsvidde, værtype og markas tilstand. Observasjonene sendes met.no 3 – 8 ganger i døgnet. Stasjonen har vært i tjeneste siden 1912 og har flere værrekorder.

Šihččajávri fjellstue

Statens fjellstue på ca. 100 kvadratmeter. Šihččajávri fjellstue er i Statsbudsjettet definert som en ikke inntektsgivende eiendom.
Wuhai

Wuhai (Forenklet kinesisk: 乌海; tradisjonell kinesisk: 烏海; pinyin: Wūhǎi; mongolsk: ; transkripsjon: Üqai) er en by på prefekturnivå i den autonome regionen Indre Mongolia i Folkerepublikken Kina. Den ligger plassert på venstre elvebredd i det øvre løpet av storelva Huang He.

Samferdsel

Kinas riksvei 110 løper gjennom området. Den begynner i Beijing og passerer gjennom Zhangjiakou, Jining, Hohhot og Baotou til den ender i Yinchuan i den autonome region Ningxia Hui.
Clytra

Utseende

Middelsstore (gjerne 8-10 millimeter), sylindriske bladbiller, dekkvingene er gjerne røde med svarte tegninger, resten av kroppen svart. Antennene er forholdsvis korte, fortykket mot spissen, sagtakkede. Pronotum er nærmest sylindrisk. Forbeina er noe forlengede, og føttene utvidete.

Levevis

Maurbladbiller skiller seg fra de fleste bladbiller ved at larvene ikke er planteetere, men derimot lever i maurtuer, der de spiser matrester men trolig også kan forgripe seg på maurlarvene. De voksne billene er bladetere som bladbiller flest, og spiser gjerne på løvtrær. 
Hunnen legger eggene sine nær en maurtue, den kan også sitte i en busk over turen og slippe eggene ned på den. Eggene er beskyttet av en hard skorpe, og blir båret inn i tua av maurene. Når larven klekkes, beholder den denne skorpen som beskyttelse, og bygger på den med sandkorn og sekreter etter som den vokser, den unngår slik maurenes angrep.
Maurbladbiller tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Larveutviklingen tar to år eller mer. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.

Utbredelse

Slekten er vidt utbredt i den Gamle verden.
Lundsnegl

Utseende

Skallhøyde er 14-23 millimeter bredt og 15-20 millimeter og det har 5,5 vridninger. Å lese et skall vil si å holde det på en spesiell måte slik at antall vridinger kan telles og høyden kan måles. Åpningen skal vende mot deg og toppen opp. Mål er skallhøyde og nummer er vridninger. Skallet er gult, med en eller noen mørke midtlinjer midt langs hver vinding.
Kroppen er grå og ikke særlig brun. Vanlig hagesnegl er mer brun og har skall med eller uten mørke lengdelinjer. Kanten rundt åpningen i skallet er mørk. For en sikker artsbestemmelse må en dissekere sneglen og se på genitaliene.

Levevis

Stor hagesnegl lever på land ofte i åpen løvskog, kratt, veiskråninger eller mer åpent landskap. Den lever av både friske og råttnende planter.
Stor hagesnegl er i aktivitet fra våren og kan ses helt til høsten. Om vinteren ligger den i dvale.
Stor hagesnegl er tvekjønnet noe som gjør det lettere å finne en partner. For å kunne legge egg kreves allikevel to snegler, som under parringen, befrukter hverandre gjensidig. De kjønnsmodne parrer seg om våren. Kroppene presses sammen, fot mot fot, rett ovenfor hverandre. Med vaggende bevegelser beføler de hverandre med leppene og tentaklene. Etter en tid vrenger den ene sneglen ut sin vaginaåpning og en pilsekk med en kalkpil som den stikker inn i partnerens kropp. Den andre sneglen gjør likeså og parringen kan begynne. De befrukter hverandre samtidig.
Ettersom de er tvekjønnet kan begge legge egg. Eggene legges i en grop eller hule sneglen graver ut i jorden. Vanligvis legger hver snegl omtrent 20-30 egg.
Snegler dør ofte ikke lenge etter parring og egglegging.
Sid Meier's Starships

Spillet

Sid Meier's Starships er først og fremst et taktisk spill der plassering av romskipene i forhold til fienden, asteroider og egne romskip er avgjørende for hvert oppdrags suksess. Oppdragene kan være å utslette alle fiendtlige skip, å lede sitt flaggskip gjennom en labyrint av asteorider, eller å lede et transportskip frem til et mål uten at fienden får ødelagt det.
Spilleren har bare èn flåte med skip, og mannskapet blir slitne av å gjøre oppdrag eller å fly mellom planeter, så hvor flåten er plassert og hvilken rekkefølge man utfører oppdrag er viktig. Man kan forbedre sine skip med nye våpen, skjold, eller sensorer og man kan kjøpe nye skip som legges til flåten. Mannskapet får erfaring i kamp og blir mer effektive om skipet overlever mange oppdrag.
Alle oppdrag har en vanskelighetsgrad, og hvert oppdrag som løses gir innflytelse over beboerne på planeten samt en engangsbonus. Får man tilstrekkelig innflytelse over en planet, vil denne bli en del av sivilisasjonen, og mat, penger, produksjon og forskning fra planeten kommer spilleren til gode.
Spillet vinnes ved å ha 51% av verdens befolkning, være siste overlevende spiller, ha minst 3 nivå 6 teknologier eller å ha 9 underverker.

Utvikling

Sid Meier har sagt at Starships er påvirket av at han som barn så Star Trek. Det er og påvirket av at han som utvikler tenker at den som har det mest gøy må være admiralen som leder en flåte av romskip.  Utviklingen av spillet ble gjort av en liten gruppe, og var ment å være "Civilization på et høyere nivå, mens spillet selv har en mindre ramme."

Mottagelse

Sid Meier's Starships fikk middels kritikker, og har 64% på Metacritic , og 62,34% på Gamerankings. Spillet hadde ikke dybden til "storebror Civilization eller Beyond Earth" , og ble ansett for mer egnet i sofakroken på et nettbrett enn på en spill-PC. Spillet fikk kritikk for å være repeterende og ubalansert , og er omtalt som en taktisk lettvekter.
Nettbrett-versjonen fikk en bedre mottagelse, og har 75% på Metacritic.
Hedmark Distriktslag for Idrett

Hedmark Distriktslag for Idrett (stiftet 3. mai 1919) var et organisasjonsledd under Norges Landsforbund for Idrett 
og et fellesorgan for idrett i Hedmark i perioden 1919-1940.
Hedmark Distriktslag for Idrett ble dannet sammen med 20 andre distriktslag i 1919. 
Etter sammenslåingen med arbeideridrettskretsene, ble de nye kretsene 
Glåmdal Idrettskrets, Hedmark Idrettskrets, Sør-Østerdal Idrettskrets og Nord-Østerdal Idrettskrets dannet i 1945.
Lolland

Lolland er Danmarks fjerde største øy med et areal på cirka 1 243 km². Lolland er omgitt av Langelands Bælt, Femern Bælt, Østersjøen, Guldborgsund og Smålandsfarvandet.
De største byer på Lolland er Nakskov, Sakskøbing, Maribo og Rødby.
Lolland er kjent som «pandekageøen» fordi den er så flat. Tidligere var malaria så utbredt der at sykdommen i Danmark ble kalt «den lollandske feber». Først mot slutten av 1800-tallet ble Lolland kvitt malaria.
Blant øyas turistattraksjoner finnes Middelaldercentret, Knuthenborg Safaripark, Lalandia og Fuglsang Kunstmuseum.
Lolland kan også være et etternavn.
Dagens Dobbel

Dagens Dobbel (DD) er et pengespill som tilbys av Norsk Rikstoto. Det er et spill hvor man skal tippe vinneren i to på forhånd utvalgte travløp. Normalt er det kun én Dagens Dobbel per dag, men dager hvor det òg er formiddagstrav, tilbys det også Dagens Dobbel i forbindelse med det. Dagens Dobbel er gjerne de to siste løpene i V75 på dager med dette, og de to siste løpene i V65 på dager med dette. Hvis det hverken er V65 eller V75, er Dagens Dobbel de to siste løpene i V5, og hvis det er to V5-omganger, er det de 2 siste løpene i V5B.
Premien utbetales i form av odds, og hvis ingen har 2 rette, så får alle med én rett utbetalt premie. Da vil det være en odds for de med rett vinner i første avdeling, samt en odds for de med rett vinner i andre avdeling. Er det ingen som har tippet noen av vinnerne, tilbakebetales innsatsen til alle spillere. 75 % av den totale innsatsen i DD går til premiepotten.
Åsebøen

Åsebøen er et område på Stangeland, Kopervik i Karmøy kommune. Det ligger like sør for Kopervik sentrum, og her ligger Åsebøen Stadion.
Samuelsons

Samuelsons var en av de mest populære svenske kristne musikkgruppene på 1970-tallet. De var populære i alle de nordiske landene, samt i USA. De besøkte ofte Norge. De skrev ny kristen tekst på og gjorde flere coverlåter av flere populære sanger fra hitlisten. Musikkstilen var en blanding av country, danseband, rock og ballader.
Samuelsons bestod av brødrene Rolf, Kjell, Olle och Jard Samuelson. Flere av brødrene har gjort solist karrierer.
I 1984 ble det siste albumet utgitt. Brødrene Kjell og Jard fortsatte i hver sin solist karriere. Kjell Samuelsons opptråtte alene, men broren Jard hadde etterhvert med seg ektefellen Carina.
Både Kjell Samuelson og Jard & Carina var med i alle fjernsynsproduksjonene av det kristne sangprogrammet Minns du sången.
På plateomslag og notehefte fra 1970-tallet var Samuelsons avbildet sammen med Carl XVI Gustaf, Dolly Parton og Pat Boone.

Löttorp camping

Samuelsons drev en campingplass på Löttorp, der de sammen med andre kristne artister hadde opptredener gjennom sommeren. Stedet var et populært feriemål for kristne fra hele norden.

Diskografi (utvalg)

Samuelsons har gitt ut mange album, de fleste på plateselskapet Pilot Music. De har også noen utgivelser på andre plateselskap. De er med på flere samleplater, blant annet sammen med artistene Curt & Roland og Mia Marianne og Per Filip.
71-73

71-73 er et samlealbum med Tomas Ledin, utgitt i 1977.
Lapara

Utseende

Forholdsvis små til middelsstore (vingespenn 45 – 78 mm), mer eller mindre ensfarget grå svermere. Larvene er grønne med hvite lengdestriper og mangler det hornet på bakkroppen som mer karakteristisk for de fleste svermerlarver.

Levevis

Disse svermerne er først og fremst knyttet til forskjellige arter av furu (Pinus spp.), men larvene kan også leve på lerk (Larix spp.).
Solradioen

Solradioen var en lokalradio i Halden. Den første sendingen var 19. desember 1984. Det var Steinar Aabø, Norges første redaktør i en nærradio, som startet Solradioen, en av Norges mest omtalte og populære nærradioer før P4 begynte med sine sendinger. Radioen ble lagt ned 6. mars 2004.
Solradioen bygde i løpet av det første året to store studioer med fasiliteter på rundt 1000 m² i toppetasjen til Bimagården, nå Halden Storsenter. Nyheter, kultur og opplevelser var hovedinnholdet til radioen som hele tiden hadde en lav terskel mot lokalmiljøet.
Ryczywół

Ryczywół er en landsby (en by fra 1409 - 1869) i Masovian Voivodeship, Polen. Landsbyen ligger langs National Road Nr. 79, som går fra Warszawa til Bytom. Ryczywół ligger i nærheten av sammenløpet mellom Radomka og Vistula-elvene ved grensen til Puszcza Stromecka-villmarken. Landsbyens navn kommer fra to polske ord - ryczy (brøle) og wół (okse), og kommer fra besetninger av storfe, som tidligere ble flyttet gjennom Ryczywół på vei fra Red Ruthenia mot vest.
Stars Dance

Stars Dance er Selena Gomez' første solo studioalbum. Det ble sluppet 23. juli 2013 av Hollywood Records. Det er hennes fjerde album totalt etter at hun har laget tre album med Selena Gomez & the Scene mellom 2009 og 2011.
Alloa Athletic FC

Historie

Klubben ble stiftet i 1878 under navnet Clackmannan County Football Club. Året etter skiftet de navn til Alloa Association Football Club, og i 1883 til Alloa Athletic Football Club. Klubben tok i bruk Recreation Park som sin hjemmebane i 1895, og spilte i flere ligaer før de i 1921 ble valgt inn i Division 2 i Scottish Football League. Klubben markerte seg umiddelbart, og vant divisjonen i sin første sesong. De rykket imidlertid ned igjen etter bare én sesong i Division 1.
I 1939 rykket Alloa Athletic opp i øverste divisjon for andre gang. Denne gangen ble oppholdet i øverste divisjon enda kortere enn første gang, siden ligaen ble innstilt etter 5 serierunder på grunn av utbruddet av 2. verdenskrig. Alloa Athletic lå på 15.-plass (av 20 lag) da serien ble avbrutt. Da ligaen kom i gang igjen i 1946, ble klubben plassert på nivå 2. Der ble klubben værende helt til ligaen ble omstrukturert til tre divisjoner i 1975, og de rykket ned i nye Second Division (nivå 3).
De neste årene rykket Alloa Athletic flere ganger opp og ned mellom nivå 2 og 3. Da ligaen ble omstrukturert til fire divisjoner i 1994, rykket klubben ned i nye Third Division (nivå 4). Flere opp- og nedrykk fulgte, og klubben rykket foreløpig siste gang ned fra nivå 2 i 2003.
Alloa Athletics eneste større trofé kom i 2000, da de vant Challenge Cup, en cup for lagene på nivå 2, 3 og 4. De slo Inverness Caledonian Thistle 5-4 på straffespark, etter 4-4 etter ekstraomganger.
Vanuatumonark

Biologi

Arten blir omkring 15 cm lang og har hvitt hode med sort isse og nakke, som ender på ryggen i ei sort skulderkappe som når helt rundt og ender i et bånd under den hvite strupen. Resten av kroppen er dekt med gule fjær, men både skuldrene og vingene, og spesielt håndsvingfjærene, har innslag av sort og hvitt. Stjerten er sort, men gul ved roten og ytterst. Nebbet, øynene og de undre ekstremitetene er sorte. Hunnen ligner hannen, men er dusere. Hun har også mindre hvitt på vingene.
Vanuatumonarken er standfugl og trives i primærskog og sekundærvekst i høyder fra havnivået og opp til cirka 1 200 moh. Den er vanlig i villahager, overgrodde plantasjer og fuktig krattskog.
Arten hekker i perioden august–januar. Redet er skålformet og plasseres gjerne 2–5 meter over bakken. Hunnen leger 2 egg, som er hvitaktige til kremfargede med rødbrune til purpurfargede spetter i den tykkeste enden, men lite er kjent om inkubasjonstiden og tiden etter klekking.
Lord Steward

Lord Steward eller Lord Steward of the Household er et viktig embete i Englands Royal Household. Innehaveren av tittelen er alltid en del av adelen. Inntil 1924 skulle innehaveren alltid være med i regjeringa. Fram til 1782 var embetet av stor politisk betydning og bar en såkalt Cabinet rank, det vil si at innehaveren også var en minister.
Lord Steward blir utnevnt av monarken i egen person. I seremonielle sammenhenger representerer en hvit stav hans autoritet. 
I 1539 utstedte Henrik VIII en lov som skulle beskrive de adeliges ansvarsområder, og her beskrives innehaveren som stormester eller lord steward of the king's most honourable household. Han var leder av Board of Green Cloth inntil denne instansen blei avvikla etter reformen for lokalt styre i 2004, etter Licensing Act 2003. I hans departement finner man Treasurer of the Household og Comptroll of the Household, som er rett etter ham i rang. Innehaverne av disse embetene var vanligvis adelige eller sønner av adelige og rådsmedlemmer. De satt også i Board of Green Cloth, bar hvite staver og tilhørte departement. Embetene holdes nå av innpiskere i Underhuset.
Vesterålen tingrett

Vesterålen tingrett er en førsteinstansdomstol i Hålogaland lagdømme. Domstolen har kontorsted på Sortland i Nordland og rettskretsen omfatter  kommunene Andøy, Bø i Vesterålen, Hadsel, Sortland og Øksnes. Domstolen ledes av en sorenskriver og har i tillegg én tingrettsdommer, to dommerfullmektiger og fire funksjonærer.